KLASA:034-28/24-01/6

URBROJ:711-02-01/04-2024-2

Zagreb, 5. prosinca 2024.

**Natko Vlahović,**

**direktor trgovačkog društva Vlahović grupa d.o.o. za poslovno savjetovanje**

**Predmet: očitovanje na zahtjev Natka Vlahovića, direktora trgovačkog društva Vlahović grupa d.o.o. za poslovno savjetovanje**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 29. listopada 2024. zaprimilo zahtjev za očitovanjem koji je podnio Natko Vlahović, direktor trgovačkog društva Vlahović grupa d.o.o. za poslovno savjetovanje.

U podnesenom zahtjevu podnositelj moli mišljenje o postupanju korisnika lobiranja kada on sudjeluje na sastanku zajedno s lobistom koji lobira za tog korisnika lobiranja u interakciji s lobiranom osobom, a koja se sadržajno smatra lobiranjem sukladno članku 2., točki 1. Zakona o lobiranju („Narodne novine“, broj 36/24., dalje u tekstu: ZOL). Pretpostavka je da je lobist ispunio sve obaveze koje prethode interakciji s ciljem lobiranja za korisnika lobiranja (upis u Registar lobista, predstavljanje lobiranoj osobi, prilaganje dokaza o upisu u Registar lobista, navođenje cilja i korisnika lobiranja za kojeg lobira) te je lobiranoj osobi najavio sudjelovanje korisnika lobiranja u interakciji, ističe podnositelj. Također navodi da će lobist tu aktivnost te korisnika lobiranja kao svog klijenta navesti u godišnjem izvještaju o provedenim lobiranjima i time ispuniti dužnost propisanu člankom 19. ZOL-a.

Podnositelj postavlja upit može li se i pod kojim uvjetima i korisnik lobiranja smatrati lobistom ukoliko uz prisustvo lobista sudjeluje u zagovaranju i prenošenju informacija u vezi s javnim odlučivanjem. Odnosno, postavlja pitanje je li se korisnik lobiranja, u čije ime lobira registrirani profesionalni lobist koji ispunjava sve zakonom propisane obaveze, dužan upisati u Registar lobista u slučaju kada zajedno s lobistom sudjeluje u lobističkoj aktivnosti prema lobiranoj osobi (npr. sudjelovanjem na sastanku ili uključivanjem u prepisku elektroničkom poštom koje je inicirao registrirani lobist).

Zahtjev u ovom predmetu podnesen je od strane osobe koja nije lobirana osoba iz članka 2. stavka 4. ZOL-a, ali se njegov sadržaj odnosi na tumačenje odredaba ZOL-a, stoga Povjerenstvo, u sastavu Aleksandre Jozić-Ileković kao predsjednice Povjerenstva, te Ines Pavlačić i Ane Poljak kao članova Povjerenstva, povodom podnesenog zahtjeva kao nadležno tijelo za provedbu Zakona o lobiranju, vođenje Registra lobista i izricanje sankcija za kršenje navedenog zakona, na 66. sjednici održanoj 5. prosinca 2024., podnositelju daje očitovanje, kako slijedi.

Nadalje, člankom 2. točkom 3., a) b) i c) ZOL-a propisano je da je lobistdomaća ili strana fizička ili pravna osoba koja lobira i koja je upisana u Registar lobista te podrazumijeva lobiste koji lobiraju za korisnike lobiranja, uključujući konzultante koji se bave lobiranjem i profesionalne lobiste, lobiste koji lobiraju u ime poslodavca kod kojeg su zaposleni te lobiste koji predstavljaju profesionalne, poslovne ili druge sektorske interese, uključujući profesionalna, sportska, gospodarska i interesna udruženja, nevladine udruge i organizacije civilnog društva.

Člankom 2. točkom 5. ZOL-a propisano je da su korisnici lobiranja pravne ili fizičke osobe i drugi zakonom uređeni oblici udruživanja fizičkih ili pravnih osoba, uključujući i njihove podružnice, u ime kojih lobist obavlja lobiranje.

Sukladno navedenom, nedvojbeno je da je zakonodavac u ZOL-u jasno razgraničio pojam lobista i korisnika lobiranja, odnosno da lobisti obavljaju djelatnost lobiranja u ime korisnika lobiranja. Budući da je ZOL-om propisano da lobist upisom u Registar lobista stječe pravne pretpostavke za obavljanje djelatnosti lobiranja, u slučaju kada bi se korisnici lobiranja uključivali u proces lobiranja, njihova uloga bi bila lobistička, čime bi se odobravalo lobiranje onima koji nisu upisani u Registar lobista i čija uloga nije lobistička.

Slijedom svega navedenog, u situaciji kada bi korisnici lobiranja uz prisustvo lobista sudjelovali u zagovaranju i prenošenju informacija u vezi s javnim odlučivanjem, u tom slučaju bi nedvojbeno bili uključeni u proces lobiranja prenošenjem određenih informacija. Kako ZOL u definiciji lobiranja uključuje i prenošenje informacija u vezi s javnim odlučivanjem radi ostvarenja interesa korisnika lobiranja, takve osobe nedvojbeno bi morale biti upisane u Registar lobista kao preduvjet za početak lobiranja.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana